Udtalelser

## Her er et udsnit af anmeldelser af A.A.P

*"Det er jazz rundet af nordiske traditioner og skrevet med Island i blodet. Luftige og behagelige melodier fremføres med ro og overskud.*

*De smukke og forførende melodier står nærmest i kø på LP'ens side 1. Flæmi, A.A.P. og 3 er alle eksempler på hvorfor albummet med BERG er så vellykket.*

*Det handler ikke kun om melodiernes ligefremhed og umiddelbare tilgængelighed. Det handler om dybden, tyngden og nerven som de fremføres med."*

***Niels Overgård,*** [***Jazznyt***](http://jazznyt.blogspot.com/)

*"Den islandsk-danske kvartet får både det højstemt-ekspressive og det lyrisk-lavmælte frem med en umiskendelig nordisk åre, der associerer til natur, landskaber og stemninger.*

*Snæbjörnsson og resten af Bergs essentielle hyldest til det nordiske rummer en originalitet og varme, der virker næsten berusende.*

*Musikken åbnede sig stadig mere for denne lytter ved hver aflytning, og igen kan man glæde sig over at der udgives musik, der så åbenlyst insisterer på den kunstneriske nødvendighed."*

***Jakob Hassing,*** [***Jazz Special***](http://www.jazzspecial.dk/forside/)

*"En stilfærdig, sfærisk form for moderne jazz med en iboende nordisk grundtone – og kvartetten forløser den til absolut UG.*

*Musikken rummer både et blødt mørke, en ruskende vind og en storladen horisont; et element af længselsfuld spejden; et element af frustration og vanvid; en perlende strøm; og et gribende vemod. Den veldisponerede sum fanger denne lytters opmærksomhed.*

*Musikken er enkel, ikke simpel. Melodisk, ikke éndimensionel.*

*Men helt gennemgående: smuk, sanselig, organisk."*

***Ivan Rod,*** [***ivanrod.dk***](https://www.ivanrod.dk/2020/12/11/berg-a-a-p/)